Reaksie op pres. Zuma se staatsredePres. Jacob Zuma en speaker Baleka Mbete. Foto: DoC Die DA het gesê die ANC en die EFF het die parlement Donderdagaand in ŉ nasionale verleentheid verander. “Die parlement is Donderdagaand in ŉ sirkus verander, maar Vrydag is die land se elektrisiteitskrisis steeds daar, werkloosheid is steeds daar en misdaad gaan voort om ons gemeenskappe te teister,” het Mmusi Maimane, parlementêre leier van die DA, gesê. Die DA se LP’s het Donderdagaand uit die Nasionale Vergadering gestap kort nadat EFF-LP’s hardhandig verwyder is. Donderdagaand se sitting was “niks kort van ŉ ramp en ŉ belediging vir Suid-Afrikaners nie”, het Maimane gesê. Floyd Shivambu, EFF-LP, het intussen gewaarsku dat die party volgende keer gewapen sal wees wanneer die parlement se beskermingsdienste hulle konfronteer. Julius Malema, leier van die EFF, het die regering daarvan beskuldig dat hy nie met “politieke antwoorde” op “politieke kwessies” reageer nie maar met “veiligheid apparaat”. Die Vryheidsfront Plus het gesê Zuma het die geleentheid gemis om deur die staatsrede hoop en sekerheid te bring vir die toekoms. “Die staatsrede was oninspirerend en ŉ herhaling van die ou bekende sake sonder enige nuwe inisiatiewe. Die ANC se korrupsie en onbevoegdheid regverdig nie die minagting van reëls en wet en orde nie,” het dr. Pieter Mulder, leier van die VF Plus, gesê. Die vakbond Solidariteit het gesê die parlementêre wanorde is ŉ wekroep vir die burgerlike samelewing. “Die staatsrede van 2015 is meer as net ŉ verleentheid en terugslag vir die parlement se waardigheid en die publiek se vertroue in dié instelling. Dit is veral ŉ wekroep vir die burgerlike samelewing om te organiseer ten einde die vakuum, wat deur ŉ parlement in wanorde gelaat word, te vul,” het dr. Dirk Hermann, bestuurshoof van die vakbond Solidariteit, gesê. Die burgerregte-organisasie AfriForum se reaksie was ook kort en kragtig. “Die parlement het ontaard in ŉ sirkus met ŉ paar honderd hansworse wat elk ŉ miljoen rand per jaar van belastingbetalers se geld as salaris ontvang en geen bydrae lewer om gewone mense se lewe te verbeter nie. Onder Jacob Zuma en Julius Malema se gebrek aan leierskap word Suid-Afrika die bespotting van die internasionale gemeenskap,” het Kallie Kriel, uitvoerende hoof van AfriForum gesê. “Niks anders in gisteraand se gebeure verdien enige verdere kommentaar nie.” AfriSake het gesê hy sal enige poging om grondbesit te beperk, aktief teenstaan. Dit volg na die aankondiging deur president Zuma dat grondbesit vir landsburgers beperk gaan word en dat buitelanders nie meer grond in Suid-Afrika mag besit nie. Volgens AfriSake se uitvoerende hoof, Cornelius Jansen van Rensburg, sal die organisasie se veldtog plaasvind by wyse van regsaksies, mobilisering van die plaaslike en internasionale sakesektor en aanmoediging van finansiële en ander druk op die regering. Cosatu het die EFF se optrede tydens Donderdagaand se staatsrede gekritiseer. “Niemand wat ek ken het al enige president ontwrig nie … veral nie in ‘n demokrasie soos ons s’n nie,” het Zwelinzima Vavi, hoofsekretaris van Cosatu, gesê. “Dit was absoluut verkeerd om te ontwrig.” Mangosuthu Buthelezi, leier van die IVP, was ook teleurgesteld in die onderbrekings tydens Zuma se staatsrede. “Ek was baie teleurgesteld. Hoewel ek saamstem met die algemene ongelukkigheid, dink ek nie dit was die regte manier om dit te hanteer nie…om ons tyd te mors nie.” Nhlanhla Khubisa, sekretaris-generaal van Nasionale Vryheidsparty, het aan Suid-Afrikaners om verskoning gevra vir Donderdagaand se gebeure in die Nasionale Vergadering. Khubisa het ook gesê pres. Zuma het nie genoeg klem geplaas op werkskepping nie. Die ACDP het Zuma se staatsrede as “baie oninspirerend” beskryf. “Ek het amper vir die eerste keer aan die slaap geraak. Ek moes buite toe gaan en vars lug gaan kry,” het Kenneth Meshoe, leier van die party, gesê. Volgens Meshoe moes pres. Zuma die land hoop gegee het, maar het hy nie daarin geslaag om dit te doen nie. Klik hier vir alle vorige berigte oor die staatsrede op Maroela Media.